b'\n_START_ARTICLE_\nPrek\xc4\x97s gyvenimo ciklas\n_START_SECTION_\nPrek\xc4\x97s \xc4\xafvedimo \xc4\xaf rink\xc4\x85 etapas\n_START_PARAGRAPH_\n\xc4\xaevedimo stadija vadiname laikotarp\xc4\xaf, kai rinkoje pasirod\xc5\xbeiusio produkto pardavimo mastai po truput\xc4\xaf did\xc4\x97ja._NEWLINE_Tokia prek\xc4\x97 rinkoje yra visi\xc5\xa1kai nauja, tod\xc4\x97l daugelis vartotoj\xc5\xb3 jos nuperka ma\xc5\xbeai. O ta dalis vartotoj\xc5\xb3, kuri jau su\xc5\xbeinojo apie nauj\xc4\x85 prek\xc4\x99, neskuba jos pirkti, nes neturi savos prek\xc4\x97s vartojimo patirties, nemato aplink t\xc4\x85 prek\xc4\x99 vartojan\xc4\x8di\xc5\xb3 daugiau \xc5\xbemoni\xc5\xb3. Did\xc5\xbeioji dalis toki\xc5\xb3 pirkim\xc5\xb3 yra bandomojo pob\xc5\xabd\xc5\xbeio. Da\xc5\xbeniausiai naujas prekes perka vartotojai, kurie nori nauj\xc5\xb3 \xc4\xafsp\xc5\xabd\xc5\xbei\xc5\xb3, m\xc4\x97gsta i\xc5\xa1m\xc4\x97ginti naujoves. Tada, jei prek\xc4\x97s pateisina j\xc5\xb3 l\xc5\xabkes\xc4\x8dius, \xc5\xa1ie vartotojai paskleid\xc5\xbeia savo nuomon\xc4\x99 apie prek\xc4\x99 aplinkiniams. Taip atsiranda vis daugiau nauj\xc5\xb3 vartotoj\xc5\xb3, kurie siekia \xc4\xafsigyti nauj\xc4\x85 prek\xc4\x99, pama\xc5\xbeu pradeda did\xc4\x97ti pardavimo mastai._NEWLINE_\xc5\xa0ioje stadijoje \xc4\xafmon\xc4\x97 paprastai pelno negauna, nes naujos prek\xc4\x97s \xc4\xafvedimas \xc4\xaf rink\xc4\x85 reikalauja daug pastang\xc5\xb3 ir l\xc4\x97\xc5\xa1\xc5\xb3. Ypa\xc4\x8d daug l\xc4\x97\xc5\xa1\xc5\xb3 \xc4\xafmon\xc4\x97 skiria r\xc4\x97mimui, reklamai, kadangi pagrindinis jos tikslas \xc5\xa1ioje stadijoje yra kad kuo daugiau potenciali\xc5\xb3 pirk\xc4\x97j\xc5\xb3 su\xc5\xbeinot\xc5\xb3 apie nauj\xc4\x85 prek\xc4\x99 ir susidom\xc4\x97j\xc4\x99 surizikuot\xc5\xb3 j\xc4\x85 nusipirkti. Dar didesnis paskatinimas pirk\xc4\x97j\xc4\x85 \xc4\xafsigyti prek\xc4\x99 yra \xc4\xafmoni\xc5\xb3 da\xc5\xbenai naudojamos didel\xc4\x97s nuolaidos, aktyvus pardavimo agent\xc5\xb3 darbas, intensyvi reklama ir kita._NEWLINE_Daug l\xc4\x97\xc5\xa1\xc5\xb3 reikia ir prek\xc4\x97s gamybai, kuri \xc5\xa1iuo laikotarpiu dar galutinai nesuderinta: daug kas tik bandoma, nema\xc5\xbe\xc4\x85 produkcijos dal\xc4\xaf tenka i\xc5\xa1brokuoti. Gaminama nedidel\xc4\x97mis partijomis, o tai visada yra brangiau u\xc5\xbe masin\xc4\x99 gamyb\xc4\x85. D\xc4\x97l \xc5\xa1ios prie\xc5\xbeasties prek\xc4\x97s gamybos ka\xc5\xa1tai b\xc5\xabna dar gana dideli._NEWLINE_\xc4\xaevedimo stadijoje \xc4\xafmon\xc4\x97s investicijos paprastai b\xc5\xabna didesn\xc4\x97s nei prek\xc4\x97s pardavimo pajamos ir \xc4\xafmon\xc4\x97s veikla tuo laikotarpiu da\xc5\xbeniausiai b\xc5\xabna nuostolinga.\n_START_SECTION_\nAugimo etapas\n_START_PARAGRAPH_\nAugimo stadija prasideda, kai \xc4\xafmon\xc4\x97 sugeba \xc4\xaftikinti vartotojus, kad prek\xc4\x97 yra naudinga, tenkina j\xc5\xb3 poreikius. Tada vis daugiau vartotoj\xc5\xb3 pripa\xc5\xbe\xc4\xafsta prek\xc4\x99. Pad\xc4\x97tis pradeda spar\xc4\x8diai keistis ir pirk\xc4\x97j\xc5\xb3 skai\xc4\x8dius palaipsniui auga, pirmieji pirk\xc4\x97jai perka prek\xc4\x99 pakartotinai ir didesniais kiekiais. Prek\xc4\x97s pardavimo mastai spar\xc4\x8diai did\xc4\x97ja. D\xc4\x97l pardavimo apimties did\xc4\x97ja ir pelnas. \xc4\xaemon\xc4\x97 \xc4\xafgyja daugiau patirties gamyboje, tod\xc4\x97l produkcija gaminama didesn\xc4\x97mis partijomis ir ma\xc5\xbe\xc4\x97ja s\xc4\x85naudos gamybai. Pelnas pradeda did\xc4\x97ti d\xc4\x97l did\xc4\x97jan\xc4\x8dios pardavimo apimties (apyvartos)._NEWLINE_\xc5\xa0ioje stadijoje taip pat suma\xc5\xbe\xc4\x97ja neracionali\xc5\xb3 ir neefektyvi\xc5\xb3 rinkodaros i\xc5\xa1laid\xc5\xb3, klaid\xc5\xb3 d\xc4\x97l patirties stokos, kadangi sukaupiama vis daugiau informacijos apie vartotoj\xc5\xb3 elgsen\xc4\x85 ir j\xc5\xb3 poreikius. O \xc5\xbeinant situacij\xc4\x85 rinkoje, rinkodaros priemon\xc4\x97s tampa vis efektyvesn\xc4\x97s, jos nukreipiamos \xc4\xaf tikslin\xc4\xaf rinkos segment\xc4\x85._NEWLINE_Pagrindinis \xc4\xafmon\xc4\x97s tikslas \xc5\xa1iuo laikotarpiu yra i\xc5\xa1laikyti spar\xc4\x8diai did\xc4\x97jant\xc4\xaf pardavimo mast\xc4\x85 ir pritraukti kuo daugiau nauj\xc5\xb3 vartotoj\xc5\xb3. Produkt\xc4\x85 ima pirkti ne tik m\xc4\x97g\xc4\x97jai, bet ir kiti vartotojai, susilaiko tik konservatyviausi pirk\xc4\x97jai. Palaipsniui pardavimo apimtis pradeda art\xc4\x97ti prie nat\xc5\xabralaus maksimumo, kuris nedaug skiriasi nuo rinkos potencialo._NEWLINE_\xc5\xa0iame etape atsiranda ir pavoj\xc5\xb3, nes pasirod\xc4\x99 rinkoje nauji konkurentai gali pasi\xc5\xablyti vartotojams patobulintus naujo produkto variantus su naujomis savyb\xc4\x97mis.\n_START_SECTION_\nBrandos etapas\n_START_PARAGRAPH_\nPrek\xc4\x97s brandos stadija prasideda nuo to momento, kai pastebimas laipsni\xc5\xa1kas nedidelis jos pardavimo masto ma\xc5\xbe\xc4\x97jimas, nauji vartotojai nuperka tik labai ne\xc5\xbeymi\xc4\x85 dal\xc4\xaf produkcijos, o tie vartotojai, kurie produkcij\xc4\x85 perka pastoviai, perka \xc4\xafprastiniais kiekiais ir j\xc5\xb3 nedidina. Brandos etapu galima vadinti laikotarp\xc4\xaf, kai stabilizuojasi prek\xc4\x97s pardavimo mastas ir jis po truput\xc4\xaf ma\xc5\xbe\xc4\x97ja._NEWLINE_\xc5\xa0iuo laikotarpiu \xc4\xafmon\xc4\x97 turi ir didel\xc4\x99 pardavimo apimt\xc4\xaf, ir pat\xc4\xaf did\xc5\xbeiausi\xc4\x85 peln\xc4\x85._NEWLINE_Brandos stadijos pabaigoje pirk\xc4\x97j\xc5\xb3 skai\xc4\x8dius ir pardavim\xc5\xb3 apimtis ima po truput\xc4\xaf ma\xc5\xbe\xc4\x97ti. Pelnas nustoja augti anks\xc4\x8diau nei pardavimo apimtis d\xc4\x97l stadijos viduryje atsirandan\xc4\x8di\xc5\xb3 vis didesni\xc5\xb3 i\xc5\xa1laid\xc5\xb3 nuolatiniams klientams i\xc5\xa1laikyti. Naudojamos tokios priemon\xc4\x97s kaip preki\xc5\xb3 modifikavimas, kainos ma\xc5\xbeinimas ir kita. \xc5\xa0ios priemon\xc4\x97s kur\xc4\xaf laik\xc4\x85 padeda i\xc5\xa1laikyti didesn\xc4\x99 preki\xc5\xb3 pardavimo apimt\xc4\xaf, bet pelnas d\xc4\x97l to ima tik ma\xc5\xbe\xc4\x97ti. Brandos etape i\xc5\xa1lieka tik patys stipriausieji, silpnesni konkurentai pasitraukia i\xc5\xa1 verslo.\n_START_SECTION_\nSmukimo etapas\n_START_PARAGRAPH_\nSmukimo stadija prasideda, kai preki\xc5\xb3 pardavimas ir pelnas ima spar\xc4\x8diau ma\xc5\xbe\xc4\x97ti, pradeda ma\xc5\xbe\xc4\x97ti ir nuolatini\xc5\xb3 pirk\xc4\x97j\xc5\xb3 skai\xc4\x8dius. I\xc5\xa1tikimiausi pirk\xc4\x97jai lieka konservatyviausi\xc5\xb3 pa\xc5\xbei\xc5\xabr\xc5\xb3 klientai, bet ir j\xc5\xb3 skai\xc4\x8dius palaipsniui ma\xc5\xbe\xc4\x97ja. Taip atsitinka d\xc4\x97l didel\xc4\x97s rinkos konkurencijos, d\xc4\x97l atsirandan\xc4\x8di\xc5\xb3 vis naujesni\xc5\xb3 ir prana\xc5\xa1esni\xc5\xb3 preki\xc5\xb3, technin\xc4\x97s pa\xc5\xbeangos. Pelnas, prad\xc4\x97j\xc4\x99s ma\xc5\xbe\xc4\x97ti brandos stadijos pabaigoje, toliau ma\xc5\xbe\xc4\x97ja ir pasiekia nul\xc4\xaf. Da\xc5\xbeniausiai \xc4\xafmon\xc4\x97s nesiima radikali\xc5\xb3 priemoni\xc5\xb3 pardavimo apim\xc4\x8diai ir pelnui pakelti, atvirk\xc5\xa1\xc4\x8diai, pardavim\xc4\x85 nutraukia anks\xc4\x8diau nei produktas tampa nuostolingas._NEWLINE_\xc5\xa0ioje stadijoje svarbu nuspr\xc4\x99sti, k\xc4\x85 toliau daryti su senu produktu: ar nutraukti jo gamyb\xc4\x85, ar dar bandyti atgaivinti. Kai kuri\xc5\xb3 \xc4\xafmoni\xc5\xb3 patirtis rodo, kad tinkamai ir atid\xc5\xbeiai nei\xc5\xa1nagrin\xc4\x97jus ir atmetus technologijas kaip pasenusias, padaroma didel\xc4\x97 klaida. I\xc5\xa1 esm\xc4\x97s \xc5\xa1iame etape tikslinga palaipsniui atsisakyti \xe2\x80\x9esilpn\xc5\xb3\xe2\x80\x9c gamini\xc5\xb3, ma\xc5\xbeinti kain\xc4\x85, i\xc5\xa1laidas reklamai iki lygio, reikalingo tik i\xc5\xa1tikimiausiems pirk\xc4\x97jams i\xc5\xa1laikyti. \xe2\x80\x9ePasen\xc4\x99\xe2\x80\x9c produktai reikalauja daug d\xc4\x97mesio i\xc5\xa1 vadov\xc5\xb3 ir rinkodaros specialist\xc5\xb3, kur\xc4\xaf jie gal\xc4\x97t\xc5\xb3 nukreipti \xc4\xaf nauj\xc5\xb3 produkt\xc5\xb3 k\xc5\xabrim\xc4\x85 arba kaip vis dar pelningus produktus paversti dar pelningesniais.'